Det er meldt om snøfall flere steder i Vestfold torsdag kveld. Ved 17.30-tiden drysset det hvitt fra himmelen utenfor mediehuset Tønsbergs Blad på Brygga i Tønsberg. Det var ikke mye som kom, men det var nok til at det la seg et tynt slør på bakken – i noen få minutter.

Også i Holmestrand har det snødd. Bildet over er tatt på Gullhaug ved 17.00-tiden torsdag ettermiddag.



– Det er ikke så mye, men det er nok til at det legger seg, sier tb..no-journalist Rolf-Martin Hansen, som tok bilder av snøfallet.



Gleden ble riktignok kortvarig der også.



– Det varte i cirka 10 minutter. Nå er det allerede borte, oppdaterte Hansen like etter.



SNØR DET HOS DEG? Send oss dine snøbilder på tips@tb.no eller MMS/SMS: Send TB TIPS til 2303.

Andre gang denne uka

Dette er andre gang denne uka at det er meldt om snøfall i Holmestrand.



Tirsdag kveld meldte en tipser til tb.no at det snødde. Det overrasket vakthavende ved Meteorologisk institutt, Bjart Eriksen.



– Dette har ikke radaren vår klart å ense engang, sa meteorologen.

Etter å ha tenkt seg om en liten stund kunne Eriksen ha en teori om hva som hadde skjedd.

– Det har vært veldig fuktig luft og mye tåke i Vestfold den siste tiden. Over store deler av Østlandet, blant annet Holmestrand, har tåka vært ekstra tykk. Hvis den hever seg og blir avkjølt, kan det utvikle seg dråper, i form av snø, forklarer han.

Snøfritt varsel

Til tross for kulde tviler Eriksen mer snø i nærmeste fremtid.

– Nordavinden er tørr så sånn sett er det veldig lite sannsynlig at det blir snø, forklarer han, men legger til at det kan forekomme snø i Lardal.



SJEKK VÆRET: Slik blir det der du bor.

Ingen snø, ingen vinter? Det stemmer ikke ifølge Eriksen.

– Den kalde, tørre lufta er et klart tegn på at høstsesongen er i ferd med å ta slutt, forklarer meteorologen.